**Karácsony Sándor**

**Rózsatéri Református Általános Iskola és Óvoda**

------------------------------------------

1194 Budapest, Kisviola u. 44.

Tel./Fax: (1) 282 - 94 – 83

Email: ksrefisk3@gmail.com





***26. O.ZS.V.***

******

***„Dicsérjétek az Urat! Énekeljetek az Úrnak új éneket!”***

***/Zsolt. 149.1/***

Hálás szívvel köszönjük a mi mennyei Atyánknak, hogy az ország 32 iskolájának 233 tanulójával (103 egyéni és 38 kiscsoport nevezésével), 48 felkészítő tanár részvételével ebben a nehéz körülményeket teremtő világban is **megvalósíthattuk** **26. alkalommal az Országos Református Zsoltáréneklő Versenyünknek.**

Büszkék vagyunk arra is, hogy a Felvidékről immáron 3 iskolából is érkeztek versenyzők, sőt egy katolikus iskola is felvállalta a megmérettetést.

Hálás szívvel köszönjük, hogy nem adták fel, és megtalálták a lehetőséget a gyakorlásra, a felvételek elkészítésére, a szervezési munkálatokra még az online térben is!

Köszönjük a versenyzőknek azt a rengeteg énekhangot, amivel megajándékoztak bennünket!

Köszönjük a gyönyörű háttereket a felvételeknél, melyekkel még csodálatosabbá varázsolták az énekhangokat. Jó volt látni a templomi Úrasztalokat, szószékeket, iskolai és otthoni rögtönzött háttereket, melyekben tükröződtek az igényes munkára való törekvések!

**Hála, hála, hála érte.**

December 3-án élő adásban közvetítettük az eredményhirdetést, ahol valamennyi korcsoportot értékeltek a zsűritagok, illetve valamennyi különdíjasunk énekét meghallgathattuk. Az alábbi linken minden érdeklődő megtekintheti mindezt:

<https://youtu.be/cKmIzh06o9Q>

**Morzsányi gondolatot közvetítenék a zsűritagok szavaiból:**

* Az éneklés, a zsoltáréneklés szárnyaló imádság.
* A zsoltár: énekben megvallott imádság!
* Amikor zsoltárt éneklünk, akkor Istenről, Istennek szólnak a hangok, dallamok!
* A tiszta szívből jövő éneklést az Úristen meghallgatja. Csodál minden éneket, mely őszintén néki szól. Nézzünk fel hát az Úrra: higgyük és érezzük, hogy neki énekelünk!
* Sokféleképpen szólhatnak a zsoltárok: másképp énekelnek a fővárosban és másképp egy vidéki kisvárosban, és csodálva lehet hallgatni a határon túli magyar szavakat, hangokat.
* A szívből jövő dallamokat kiemelték a szépen felöltözött versenyzők, a zsoltárok tiszteletét hangsúlyozták a templomi felvételek, vagy az igényesen beállított hátterek.
* Ennek a versenynek az értékessége a hagyományok megőrzésében rejlett, melyet a nehéz körülmények ellenére is felvállaltak a szervezők, a felkészítők és a versenyző gyermekek is. A versenyre készülés hetei megmozgattak iskolákat, diákokat, pedagógusokat és még a szülőket is.
* Egyre ritkább az éneklő gyermek. Ezért is jó ez a verseny.
* A csoportos éneklés ajándéka: együtt lehetünk szeretetben!
* A versenyzők kiálltak, hogy megmutassák, mi van a lelkünkben.
* Az éneklés létfontosságú! Gyógyír a testnek és léleknek.
* Zsoltárt énekelni csak úgy érdemes, ha hitelesen tesszük. Hitelesek akkor lehetünk, ha átéljük, amit éneklünk.
* Igazán zsoltárt énekelni olyan, mint a versmondás: ha benne van a szívünk, ha fontosnak érezzük a szöveget és a dallamot, akkor megtörténik az igazi átélés, fontossá tesszük a zsoltárt magát, így igazán jól tudjuk közvetíteni.
* Nézzünk fel az Úrra: higgyük és érezzük, hogy neki éneklünk!

A verseny utáni héten minden gyermeknek postáztuk az oklevelét, melyen a minősítése is szerepelt. Melléje közös ajándékként egy igés lapot, egy könyvjelzőt és egy tollat küldtünk mindenkinek nagyon sok szeretettel!

**A különdíjban részesülő versenyzők még egy oklevelet kaptak tőlünk és mellé egy ajándékkönyvet.**

Megköszöntük a felkészítő pedagógusok munkáját is: egy emléklappal egy igés lappal, egy könyvjelzővel és egy tollal kedveskedtünk nekik.

**Az ajándékok megvásárlásának támogatását ezúton is köszönjük fenntartó gyülekezetünknek és a Kálvin Kiadónak!**

**Hála, hála érte!**



Azzal a reménnyel búcsúztunk, hogy bízunk a viszontlátásban a 2022/23-as tanévben a 27. Országos Református Zsoltáréneklő Versenyünkön!

Szívünket melengette, hogy voltak iskolák, akik köszönetüket fejezték ki a verseny lezárása után:

Kedves 26.OZSV rendezők!

Megkaptuk az Emléklapokat, ajándékokat!

Nagyon köszönjük a szép és lelkünkhöz is szóló, kedves tárgyakat! Nagyon jó szervezés után egy igazán jó lezárása a versenynek!

A gyerekeink nagyon boldogok voltak, hogy részt vehettek, és már kérdezik, mikor lesz újra?

További munkájukhoz , életükre Isten áldását kérve: Bné Sz. Katalin

Áldott Ünnepeket kívánunk a gyerekekkel együtt!

**Hálánk és köszönetünk elsősorban az Úrnak szól, aki mindvégig megsegített bennünket:**

***Erőt ad a megfáradottnak, és az erőtlen erejét megsokasítja… De a kik az Úrban bíznak, erejök megújul, szárnyra kelnek, mint a saskeselyűk, futnak és nem lankadnak meg, járnak és nem fáradnak el! ((Ézs. 40.29,31.)***

***Nagy Gábor Ullmanné Dénes Annamária***

***igazgató igazgatóhelyettes***